Diari Oficial de la Generalitat Valenciana


Sumari del DOGV 8537, del 29-04-2019 (2019/4323)

ACORD de 29 de març de 2019, del Consell, d'actualització del Pla de millora de la qualitat de l'aire de l'aglomeració ES1016: l'Horta i Àrea Metropolitana.
------------------------------------------------------------------------------------------------------------------------------------------------------------

### Dades del document

Número de DOGV
:   8537

Data del DOGV
:   29-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4323


Data del document
:   29-03-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Acord

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

ACORD de 29 de març de 2019, del Consell, d'actualització del Pla de millora de la qualitat de l'aire de l'aglomeració ES1016: l'Horta i Àrea Metropolitana. [2019/4323]  
La Directiva 2008/50/CE, de 21 de maig de 2008, relativa a la qualitat de l'aire ambient i a una atmosfera més neta a Europa, disposa en l'article 23 que «quan, en determinades zones o aglomeracions, els nivells de contaminants en l'aire ambient superen qualsevol valor límit o valor objectiu, així com el marge de tolerància corresponent a cada cas, els estats membres s'asseguraran que s'elaboren plans de qualitat de l'aire per a aqueixes zones i aglomeracions amb la finalitat d'aconseguir respectar el valor límit o el valor objecte corresponent».  
D'altra banda, la Llei 34/2007, de 15 de novembre, de qualitat de l'aire i protecció de l'atmosfera, estableix com a competència de les comunitats autònomes l'avaluació de la qualitat de l'aire, podent establir objectes i valors més estrictes que els que establisca l'estat, així com l'adopció de plans i programes per a la millora de la qualitat de l'aire i el compliment dels objectes de qualitat en el seu àmbit territorial.  
  
El capítol IV de l'esmentada llei aborda les qüestions relatives a planificació, més concretament l'article 16, relatiu a plans i programes per a la protecció de l'atmosfera i per a minimitzar els efectes negatius de la contaminació atmosfèrica, estableix que «els municipis amb població superior a 100.000 habitants i les aglomeracions, en els terminis reglamentàriament establerts, adoptaran plans i programes per al compliment i millora dels objectius de qualitat de l'aire, en el marc de la legislació sobre seguretat viària i de la planificació autonòmica. Per a l'elaboració d'aquests plans i programes s'haurà de tindre en compte els plans de protecció de l'atmosfera de les respectives comunitats autònomes».  
  
En aquest sentit, el Reial decret 102/2011, de 28 de gener, relatiu a la millora de la qualitat de l'aire, en l'article 24.6 estableix que les entitats locals, en l'àmbit de les seues competències, quan corresponga segons el que es preveu en l'esmentat article 16 de la Llei 34/2007, podran elaborar els seus propis plans, que tindran en compte els de les respectives comunitats autònomes, els nacionals i, en la mesura que siga possible, s'ajustaran al contingut de la secció A de l'annex IV de l'esmentada llei.  
D'acord amb el Reial decret 102/2011, de 28 de gener, relatiu a la millora de la qualitat de l'aire, es defineix aglomeració com la conurbació de població superior a 250.000 habitants o bé, quan la població siga igual o inferior a 250.000 habitants, amb una densitat de població per km² que determine l'administració competent i justifique que s'avalue i controle la qualitat de l'aire ambient.  
Així doncs, en l'article 5 de l'esmentat Reial decret, s'estableix que les comunitats autònomes dividiran tot el seu territori en zones i aglomeracions. En totes aqueixes zones i aglomeracions hauran de dur-se a terme activitats d'avaluació i gestió de la qualitat de l'aire per als contaminants establerts en la normativa.  
L'actualització del Pla de millora de la qualitat de l'aire de l'aglomeració ES1016: l'Horta i Àrea Metropolitana es duu a terme com a resposta a les exigències que la normativa relativa a la gestió i avaluació de la qualitat de l'aire ambient estableix davant de determinades situacions de superació de límits de contaminants i donada la necessitat d'actualitzar i reflectir noves mesures a les quals es contemplen en el document «Plans per a la millora de la qualitat de l'aire de l'aglomeració ES1016: l'Horta (València i entorn metropolità), aprovat pel Consell el 30 de maig de 2013.  
Aquesta actualització se centra en el municipi de València, on s'han documentat els nivells més alts de contaminació, i com a pol d'atracció responsable del trànsit, principal agent potencial contaminador de l'atmosfera.  
Per tant, aquest programa estratègic de millora de la qualitat de l'aire tracta d'actualitzar les mesures i actuacions tant a nivell autonòmic com local centrant les mesures i actuacions sobre el municipi de València, sent per tant les administracions participants tant en la seua elaboració, com en la seua posada en marxa i seguiment, l'Ajuntament de València i la Generalitat Valenciana.  
Per això, després de l'aprovació del projecte d'actualització del Pla de millora de la qualitat de l'aire de l'aglomeració ES1016: l'Horta i Àrea Metropolitana, per la Comissió Mixta el 7 de març de 2019, havent-se sotmès prèviament a consulta als ajuntaments implicats, així com a informació pública, de conformitat amb el que es disposa en la Llei 34/2007, de 15 de novembre, de qualitat de l'aire, i a proposta de la consellera d'Agricultura, Medi Ambient, Canvi Climàtic i Desenvolupament Rural, el Consell, prèvia deliberació, en la reunió de 29 de març de 2019,  
  
  
ACORDA  
  
Aprovar l'actualització del Pla de millora de la qualitat de l'aire de l'aglomeració ES1016: l'Horta i Àrea Metropolitana.  
  
De conformitat amb el que es disposa en l'article 8 de la Llei 34/2007, de 15 de novembre, de qualitat i protecció de l'atmosfera, i en els articles 5, 6 i 7 de la Llei 27/2006, de 18 de juliol, per la qual es regulen els drets d'accés a la informació, de participació pública i d'accés a la justícia en matèria de medi ambient, la ciutadania té a la seua disposició l'esmentada actualització del Pla de millora de la qualitat de l'aire de l'aglomeració ES1016: l'Horta i Àrea Metropolitana en el web de la Conselleria d'Agricultura, Medi Ambient, Canvi Climàtic i Desenvolupament Rural:  
http://www.agroambient.gva.es/va/web/calidad-ambiental/planes-de-mejora-de-la-calidad-del-aire.  
  
València, 29 de març de 2019  
  
La consellera secretària,  
MÓNICA OLTRA JARQUE